SC เล็งผุด 13 โครงการใหม่มูลค่า 2.27 หมื่นลบ. หนุนรายได้ปี 62 โตเกิน 20% แตะ 2 หมื่นลบ.
SC เล็งผุด 13 โครงการใหม่ มูลค่า 2.27 หมื่นลบ. หนุนรายได้ปี 62 โตเกิน 20% แตะ 2 หมื่นลบ.
5 มี.ค. 2562

นายณัฐพงศ์ คุณากรวงศ์ ประธานเจ้าหน้าที่บริหาร บริษัท เอสซี แอสแสท คอร์ปอเรชั่น จำกัด (มหาชน) หรือ SC เปิดเผยว่า บริษัทวางเป้าหมายทิศทางการดำเนินงานในช่วง 5 ปี (ปี 62-66) ภายใต้วิสัยทัศน์ “NEXT is NOW” ทำอนาคตให้เกิดขึ้นจริง โดยการสร้าง living solutions ให้จับต้องได้ เพื่อส่งมอบสู่ผู้อยู่อาศัย พร้อมกับการมุ่งสร้างกำไรและลดหนี้ เพื่อสร้างการเติบโตให้กับบริษัทอย่างต่อเนื่อง โดยตั้งเป้าหมายกำไรสุทธิในปี 66 ไว้ที่ 3 พันล้านบาท จากเป้ากำไรสุทธิในปีนี้ที่ 2 พันล้านบาท ซึ่งจะสูงกว่าปีก่อนที่บริษัททำกำไรสุทธิได้ 1.78 พันล้านบาท
อีกทั้งบริษัทยังคงรักษาระดับมาตรฐานคุณภาพสูง SC Family จะเติบโตจาก 20,000 ครอบครัว ในปี 62 เป็น 35,000 ครอบครัว ในปี 66 โดยที่จะเป็นบริษัทที่รู้ใจผู้อยู่อาศัย และนำนวัตกรรมต่าง ๆ มาอำนวยความสะดวกแก่ลูกบ้านของบริษัท ซึ่งเป็นสิ่งที่จับต้องได้ และความสำเร็จขององค์กรที่สำคัญอีกอย่างหนึ่ง คือ บุคลากรองค์กร ซึ่งมีการสานต่อวัฒนธรรมองค์กรใหม่ในต้นปี 62 ที่ช่วยขับเคลื่อนบริษัทได้อย่างมีประสิทธิภาพ จากทั้ง 4 core values คือ care, courage, collaboration และ continous improvment
สำหรับในปี 62 บริษัทตั้งเป้ารายได้โต 22% มาอยู่ที่ 1.9 หมื่นล้านบาท จากปีก่อนที่ 1.56 หมื่นล้านบาท พร้อมกับตั้งเป้ายอดขายโต 46% มาอยู่ที่ 2.2 หมื่นล้านบาท จากปีก่อนที่ 1.5 หมื่นล้านบาท พร้อมวางแผนเปิดโครงการใหม่รวม 13 โครงการ มูลค่าโครงการรวม 2.27 หมื่นล้านบาท แบ่งเป็น โครงการแนวราบ 9 โครงการ มูลค่า 6.5 พันล้านบาท ซึ่งมีทั้งโครงการบ้านและทาวน์โฮมซีรีย์ใหม่ในทุกระดับราคา ได้แก่ กลุ่มระดับราคาต่ำกว่า 8 ล้านบาท สัดส่วน 71% และกลุ่มระดับราคาสูงกว่า 8 ล้านบาท สัดส่วน 29%
ส่วนโครงการคอนโดมิเนียมใหม่ในปีนี้จะเปิด 4 โครงการ มูลค่าโครงการรวม 1.62 หมื่นล้านบาท โดยเป็นโครงการที่บริษัทพัฒนาเองในปีนี้ 2 โครงการ ภายใต้แบรนด์ The Crest มูลค่า 6 พันล้านบาท ได้แก่ โครงการ The Crest Park Residences ย่าน 5 แยกลาดพร้าว มูลค่า 3.5 พันล้านบาท ซึ่งเป็นโครงการร่วมทุนกับพันธมิตรญี่ปุ่น Nishitetsu Group และโครงการ The Credt Asoke Residences มูลค่า 2.5 พันล้านบาท ส่วนคอนโดมิเนียมอีก 2 โครงการ จะพัฒนาโดยบริษัทลูก คือ บริษัท สโคป จำกัด มูลค่ารวม 1.02 หมื่นล้านบาท เป็นโครงการระดับ Super Luxury ในทำเลย่านหลังสวยและ BTS ท่องหล่อ